ВЕЋУ ДЕПАРТМАНА ЗА АНГЛИСТИКУ др Михаило Антовић,

НАСТАВНО-НАУЧНОМ ВЕЋУ ФИЛОЗОФСКОГ ФАКУЛТЕТА редовни професор

**Предмет: молба за одобравање плаћеног одсуства ради боравка на Хумболтовом универзитету у Берлину у својству стипендисте Хумболтове фондације**

Поштовани,

Молим да ми одобрите плаћено одсуство у периоду од 1. новембра 2020. до 31. октобра 2021. године ради стручног усавршавања у иностранству. Као добитник Хумболтове стипендије за искусне истраживаче, у том периоду боравићу на Хумболтовом универзитету у Берлину, СР Немачка. Мој пројекат под називом „Вишеструко утемељење: од биологије до културе у изградњи музичког значења“ (*Multilevel Grounding: From Biology to Culture in the Construction of Musical Meaning*) састојаће се из рада на књизи, за коју имам уговор са реномираним издавачем *Routledge*, те спровођења вишеструке експерименталне студије о проблему сигнификације у музици, са немачким и српским испитаницима.

Мој домаћин биће проф. др Себастијан Клоц, са Катедре за истраживање музике и медија Хумболтовог универзитета, но планирана је сарадња и са колегама из Лајбницовог центра за општу лингвистику, катедре за германистичку лингвистику, те катедре за англистику и американистику.

Ради се о престижној стипендији у европским и светским оквирима која још увек представља релативну реткост на Филозофском факултету и Универзитету у Нишу (мој пројекат ушао је у свега неколико процената пријављених предлога из области друштвених и хуманистичких наука који су добили прилику да буду финансирани). Напомињем да, осим боравка у Немачкој и прилике за мене лично да обавим истраживачки рад у изузетним условима, Хумболтови стипендисти након завршетка боравка имају на располагању разнолике могућности за институционалну подршку из Немачке, фактички до краја своје каријере. Између осталог, могуће је аплицирање за набавку лабораторијске опреме и књига за Филозофски факултет, краће поновљене боравке у Немачкој у циљу јачања институционалних веза, долазак немачких колега у посету Филозофском факултету, те писање заједничких истраживачких пројекта у сарадњи мојих немачких домаћина и Филозофског факултета. С тим у вези, надам се да једна оваква изузетна прилика може да отвори многа врата за сарадњу Филозофског факултета у Нишу и Хумболтовог универзитета у Берлину, а можда и других немачких академских институција.

У нади да ће одсуство да буде одобрено,

У Нишу, С поштовањем,

15. септембра 2020. године

др Михаило Антовић

редовни професор