РЕЦЕНЗИЈА РУКОПИСА *АКУСТИЧКА АНАЛИЗА ПРОЗОДИЈЕ РЕЧИ У СРПСКОМ ЈЕЗИКУ,* АУТОРА АЛЕКСАНДРЕ ЛОНЧАР РАИЧЕВИЋ

Рукопис монографије *Акустичка анализа прозодије речи у српском језику,* аутора Александре Лончар Раичевић написан је на 211 страна. Функционално је подељен у шеснаест поглавља са одговарајућим прилозима. Наведен је велики број релевантних библиографских јединица цитиране литературе.

У уводном поглављу наглашено је да овај рукопис представља један део истраживања које је обављено приликом израде докторске дисертације под називом *Прозодија речи у говорима ужичког краја.* Истакнуто је да је на избор истраживачког проблема утицала чињеница да истраживања новоштокавских говора имају за циљ прикупљање података који су неопходни за ревизију постојеће акценатске норме.

У овом поглављу су изнети и циљеви, и то: употпуњавање дијалекатских спознаја о прозодијским особинама речи говора становника наведене области и прецизан фонетски опис природе акцената кроз анализу параметара трајања, интензитета и смера тока основне фреквенције у акцентованим и постакценатским слоговима; трећи циљ овог истраживања је анализа социофонетског аспекта продукције говора.

У поглављу *Методологија* изложене су методе и експерименталне технике истраживања. Дати су подаци о три узрасне групе говорника/испитаника, а изложен је и језички корпус на коме је обављена акустичка анализа.

У трећем и четвртом поглављу изнета је детаљна анализа проучавања српског акценатског система од најстаријих истраживања на основу аудитивне перцепције до најновијих експерименталних акустичких истраживања. Ова два опширна поглавља омогућују увид у историју проучавања лингвистички занимљиве појаве српског акценатског система (односно прозодије слогова), а пружају аутору могућност валидне дискусије својих резултата са резултатима претходних значајних истраживања других аутора.

Пето поглавље посвећено је стандардизацији српског акценатског система, а шесто акценатским особинама говора Златибора.

У кључним поглављима, која следе након, условно речено, уводних поглавља, изложена су сазнања о акустичком аспекту говорног израза. Детаљно су разматрани акустички параметри **трајања, фреквенције, интензитета и акустичког квалитета** говорних сегмената. Приказани су најсавременији начини анализе наведених параметара. У истраживачком делу јасно је приказано да специфичне варијације акустичких параметара и чине карактеристичну **прозодију речи** (односно, прозодију слогова).

Резултати укупне акустичке анализе снимљеног материјала описују стварно стање савременог српског говора, природу акцената, акустичка својства и прозодијске варијабиности које су посматране у различитим узрасним групама говорника (што представља отварање питања социофонетских истраживања). За опис појединих акцената сагледане су вредности и односи трајања вокала у наглашеним и ненаглашеним слоговима, односи тонских висина и односи укупног интензитата у наглашеним и ненаглашеним слоговима. На основу укупних резултата свих акустичких варијабли, аутор закључује да су уочене разлике на плану аудитивне перцепције потврђене и експерименталном анализом акустичких параметара. Резултати анализе упућују на тумачење да све групе испитаника у говору задржавају своју регионалну прозодијску основицу, да у продукцији имају све четири акценатске јединице и дистинкцију између кратких и дугих неакцентованих слогова, а задржавају и дистрибуциона ограничења дугих неакцентованих слогова. Поређењем прозодијских реализација у различитим групама говорника, аутор закључује да се према обрасцима тонског кретања не уочавају системске разлике ни код узлазних ни код силазних акцента, али да постоје индивидуалне реализације тонског кретања. Веће разлике између двеју група испитаника уочавају се у погледу трајања акцентованих и неакцентованих слогова и остварења интензитета.

ПРЕДЛОГ

Аутор је изабрао значајан недовољно **експериментално (генерацијска и акустичка анализа)** истражен проблем слоговног акцента и проблем дугих и кратких неакцентованих слогова у српском језику. Коректно су пројектовани циљеви и коректно је реализовано и теоријско и емпиријско истраживање. Адекватна литература дискутована у теоријском делу, адекватан говорни корпус, адекватан узорак говорника, адекватне методе прикупљања података, као и адекватне методе анализе и доказивања у емпиријском делу студије довели су до валидних истраживачких налаза који потврђују да рукопис монографије *Акустичка анализа прозодије речи у српском језику,* аутора Александре Лончар Раичевић представља значајан и оригиналан научни допринос у проучавању говорног израза изворних говорника српскога језика.

Треба напоменути да ће научни резултати ове монографије обогатити методе и технике експерименталних проучавања говорног израза.

На основу анализе рукописа и закључне оцене, са професионалним задовољством предлажем да се ова монографија објави.

У Београду,

6. септембра 2020. године

Проф. др Зорка Кашић